b'\n_START_ARTICLE_\nImperial\n_START_SECTION_\nDe f\xc3\xb8rste \xc3\xa5r\n_START_PARAGRAPH_\nAllerede den 28. juni 1957 kunne man i Dagens Nyheder l\xc3\xa6se om et nyt byggeri, der skulle have et Cinerama teater. Det var arkitekten Otto Frankild med assistance fra J\xc3\xb8rgen H\xc3\xb8j og Svend Aage Hansen, der tegnede biografen. Byggeriet blev ansl\xc3\xa5et til at koste 50 millioner kr., og det var meningen, det skulle st\xc3\xa5 klar i sensommeren 1960. Forslaget til bygningen inkluderede ogs\xc3\xa5 et stadsteater, men det blev senere droppet pga. krise i den k\xc3\xb8benhavnske teaterverden. Den samlede pris for Imperialbiografen blev 9 millioner kr. Der var oprindeligt lagt op til, at man skulle installere 3 projektorer, det s\xc3\xa5kaldte Cinerama, men det blev skrottet, og i dag bruges de to ekstra operat\xc3\xb8rrum som lytterum. Frankild ragede uklar med bygherrerne og forlod projektet i april 1960. De sidste detaljer blev derfor f\xc3\xa6rdiggjort af J\xc3\xb8rgen Buschardt, og biografen kunne \xc3\xa5bnes i 1961._NEWLINE_Der var indtil 1972 krav om, at biografer skulle have en biografbevilling. Bevillingen til at drive Imperial blev i 1959 givet til Folkeligt Oplysningsforbund i t\xc3\xa6t kamp med ASA Film. AOF og LOF havde ogs\xc3\xa5 biografbevillinger, s\xc3\xa5 det kom ikke som nogen overraskelse, at FOF ogs\xc3\xa5 fik en. Det var en lukrativ handel at eje en biograf i de dage. FOF beholdt deres bevilling til at drive Imperial indtil 31. december 1972._NEWLINE_1. november 1963 \xc3\xa5bnede biografen med en stor gallaforevisning, hvor blandt andet Hans H\xc3\xa6kkerup, prins og prinsesse Viggo og borgmester Ove Weikop var til stede. Den 2. november holdt man en visning for Mosaisk Trossamfund af filmen Exodus, der handler om staten Israels grundl\xc3\xa6ggelse. Endelig \xc3\xa5bnede biografen for offentligheden 3. november samme \xc3\xa5r. Dengang var der plads til 1523 tilskuere; det antal er senere reduceret, n\xc3\xa5r biografen har udvidet med ekstra benplads og bredere s\xc3\xa6der. Biografen blev dermed den tredjest\xc3\xb8rste i K\xc3\xb8benhavn, kun overg\xc3\xa5et af World Cinema og Saga. Den var den sidste rigtig store biograf, der blev bygget i K\xc3\xb8benhavn. _NEWLINE_De n\xc3\xa6ste \xc3\xa5r var det Folkeligt Oplysningsforbund under direkt\xc3\xb8r J\xc3\xb8rgen Nielsen, der drev Imperial, men da bevillingskravet blev oph\xc3\xa6vet i 1972, overtog Preben Philipsen fra Rialto Cinema Group biografens drift fra 1. januar 1973. Biografen fortsatte under hans ledelse indtil 1. april 1976, hvor der blev indg\xc3\xa5et et samarbejde med Lademann Film. Den 30. april 1978 valgte man at inds\xc3\xa6tte Leif Bernt som direkt\xc3\xb8r for driften, og han blev i stillingen, indtil Henrik Sandberg og ABCinema A/S, ogs\xc3\xa5 kendt som Dana Biograferne, overtog biografen 1. maj.\n_START_SECTION_\nKrise\xc3\xa5rene\n_START_PARAGRAPH_\nBiografen var stor og kr\xc3\xa6vede film, der kunne tr\xc3\xa6kke et stort publikum. Imperial kunne som sagt kun vise \xc3\xa9n film af gangen, og de mange s\xc3\xa6der skulle helst udfyldes. I takt med tv\'ets og senere videoens udbredelse gik det ned ad bakke for alle biografer i Danmark. Det medf\xc3\xb8rte, at Imperial i l\xc3\xb8bet af 1980\'erne blev en underskudsforretning. Nu var gode r\xc3\xa5d dyre, og et forslag kom op i sommeren 1983 om at dele biografen op i fem sale. Det var meningen, at det store l\xc3\xa6rred skulle bevares, men man ville bygge to sale ude i den store foyer og to sale bagerst i biografen. Forslaget blev afvist, da Nordisk Film d. 13. juni 1983 opk\xc3\xb8bte ABCinema A/S og dermed ogs\xc3\xa5 Imperial.\n_START_SECTION_\nUdvidelsen\n_START_PARAGRAPH_\nDer havde v\xc3\xa6ret en del renoveringer siden biografens \xc3\xa5bning, bl.a. fik man ombetrukket stolene i 1980\'erne, og i 1984 blev der lagt et nyt gr\xc3\xa5t t\xc3\xa6ppe og monteret r\xc3\xa6kkelys p\xc3\xa5 stolene. F\xc3\xb8rst efter Nordisk Films overtagelse biografen gik det st\xc3\xa6rkt med at udvide, og en st\xc3\xb8rre renovering blev foretaget i 1988. Man fjernede alle de gamle stole og installerede nye bredere stole med st\xc3\xb8rre r\xc3\xa6kkeafstand. Herved blev s\xc3\xa6deantallet reduceret fra 1521 til 1179 pladser. Der blev desuden lagt et nyt r\xc3\xb8dt gulvt\xc3\xa6ppe i selve salen og i foyeren et hvidt gulvt\xc3\xa6ppe. Efter godt en m\xc3\xa5neds ombygning kunne biografen igen \xc3\xa5bne for publikum _NEWLINE_15. juli 1988._NEWLINE_Biografen lukkede igen i 1998 for at blive THX-certificeret. Desuden udskiftede man de gamle stole og installerede nye. Det bet\xc3\xb8d, at antallet af s\xc3\xa6der igen faldt, denne gang til de dav\xc3\xa6rende 1102. Man fik ogs\xc3\xa5 udskiftet det bl\xc3\xa5 fort\xc3\xa6ppe, loftet blev malet guldfarvet, og man udskiftede det gamle airconditionanl\xc3\xa6g fra 1961. Biografen kunne igen \xc3\xa5bne efter en lille m\xc3\xa5neds lukning med filmen Armageddon._NEWLINE_I 2003 valgte man igen at ombygge biografen. Denne gang blev hele foyeren ombygget og slikbutikken rykket. Der \xc3\xa5bnede nu en lille cafe i vestibulen med gode siddepladser, og inde i biografen fik alle s\xc3\xa6der sodavandsholdere, og der kom ny loftsbelysning._NEWLINE_I september 2004 fik biografen sammen med Palads K\xc3\xb8benhavn og Biocity \xc3\x85rhus installeret en digital projektor fra Barco, hvilket bet\xc3\xb8d, at Imperial nu kunne vise film i digital kvalitet. Der er tale om en s\xc3\xa5kaldt DLP, digital light processing, projektor._NEWLINE_I feburar 2012 opgraderede biografen til Barco\'s topmodel, DP4K-32B._NEWLINE_I september 2013 lukkede Imperial igen for renovation. Denne gang installeredes nye s\xc3\xa6der, et st\xc3\xb8rre l\xc3\xa6rred og nyt lydsystem. I den sammenh\xc3\xa6ng blev antallet af r\xc3\xa6kker reduceret fra 24 til 21, og det samlede antal s\xc3\xa6der fra 1102 til 1001.\n_START_SECTION_\nP\xc3\xa5 lydsiden\n_START_PARAGRAPH_\nDer havde v\xc3\xa6ret en del kritik af biografens anl\xc3\xa6g fra bl.a. instrukt\xc3\xb8ren Sydney Pollack, da han fandt ud af, at hans film Out of Africa ikke ville blive gengivet i 6-kanalers surround sound, da den havde premiere i 1986. Imperial k\xc3\xb8rte nemlig stadig med et gammelt anl\xc3\xa6g til afspilning af 70mm film fra 1961. Man overvejede i forbindelse med udvidelsen i 1988 at THX-certificere lydanl\xc3\xa6gget, men det blev skrinlagt, da det var en meget dyr proces. Desuden havde biografen foretaget en stor br\xc3\xb8ler, da den havde malet sidev\xc3\xa6ggene med almindelig maling, hvilket bet\xc3\xb8d, at akustikken blev meget d\xc3\xa5rlig. Det var f\xc3\xb8rst, da man installerede nye sidepaneler i 1998, at dette problem blev l\xc3\xb8st. Samme \xc3\xa5r blev biografen ogs\xc3\xa5 THX-certificeret og levede nu op til de ypperste krav til biografer. _NEWLINE_Biografen valgte i marts 1993 at installere det s\xc3\xa5kaldte Dolby Digital, som er et digitalt lydformat p\xc3\xa5 filmstrimlen. Den f\xc3\xb8rste film, man viste med Dolby Digital, var Alive. Samme \xc3\xa5r installerede man ogs\xc3\xa5 DTS, et digitalt format der ligger p\xc3\xa5 en cd-rom og alts\xc3\xa5 ikke p\xc3\xa5 selve filmstrimlen. Igen i 1996 installerede man lydsystemet SDDS, i 1999 udvidede man med Dolby Digital EX, og i 2013 opgraderedes salen til Dolby Atmos.\n_START_SECTION_\nBillede\n_START_PARAGRAPH_\nBiografens digitale flagskib er en Barco \xe2\x80\x93 DP4K-32B som blev installeret i 2012. Den er en s\xc3\xa5kaldt DLP-projektor, en teknik der oprindeligt blev udviklet af Texas Instruments i 1987. I projektoren er der en r\xc3\xa6kke spejle, der vippes i takt med den farve, man \xc3\xb8nsker. Spejlene er utrolig sm\xc3\xa5, mindre end 1/5 af et menneskeh\xc3\xa5r. Afh\xc3\xa6ngig af, hvordan de er placeret i forhold til lyskilden, kan man producere en r\xc3\xa6kke forskellige nuancer. Selve filmene ved en digital fremvisning ligger p\xc3\xa5 en harddisk og fylder mellem 7-125GB og er kodet i MPEG-2 formatet. Filmene er krypteret og beskyttet med et password fra filmselskabet og kan kun vises i den sal, man k\xc3\xb8ber licens til. Underteksterne ligger p\xc3\xa5 en separat cd-rom og afspilles vha. en tidskode af projektoren._NEWLINE_Da mange filmselskaber ikke tilbyder digitale udgaver af deres film endnu, har Imperial Bio ogs\xc3\xa5 valgt at beholde en af deres to Philips kinomaskiner. Der er tale om en model EL4001 DP70 "Todd-AO all-purpose projektor". Den kr\xc3\xa6ver en del manuelt arbejde, da operat\xc3\xb8ren her skal s\xc3\xb8rge for at skifte objektiv og maskeplader. Selvom den er fra biografens \xc3\xa5bning, bruges den stadigv\xc3\xa6k den dag i dag. Dens s\xc3\xb8stermaskine blev skrottet i efter\xc3\xa5ret 2011 for at g\xc3\xb8re plads til den nye digitale 4K-fremviser._NEWLINE_Selve l\xc3\xa6rredet er 18,4 x 7,7 m. og i det s\xc3\xa5kaldte Todd-AO format. Det buer svagt og h\xc3\xb8rer til blandt de absolut st\xc3\xb8rste i Danmark, kun overg\xc3\xa5et af en r\xc3\xa6kke drive-in bioer, Sal 1 i Cinemaxx p\xc3\xa5 Fisketorvet, og Tycho Brahe Planetariet. Der er 35 meter fra projektoren til l\xc3\xa6rredet._NEWLINE_September 2013 renoveres biografen. L\xc3\xa6rredet for\xc3\xb8ges med 40% - det g\xc3\xa5r fra 120 m2 til 141 m2.\n_START_SECTION_\nLyd\n_START_PARAGRAPH_\nBiografen blev i 1998 THX-certificeret, den fineste anerkendelse en biograf kan f\xc3\xa5. Det betyder, at biografen lever op til en r\xc3\xa6kke kvalitetskrav sat af THX, som er ejet af George Lucas instrukt\xc3\xb8ren bag Star Wars. Biografen f\xc3\xa5r to gange \xc3\xa5rligt bes\xc3\xb8g af THX-folkene, som laver et kontrolcheck for at se, om biografen stadig opfylder de strenge krav. Det koster 10.000 $ at blive THX-certificeret og derefter 1000 $ \xc3\xa5rligt for THX-delefiltret, som er en del af specifikationerne._NEWLINE_Selve lydanl\xc3\xa6gget i Imperial best\xc3\xa5r prim\xc3\xa6rt af et JBL h\xc3\xb8jttaleranl\xc3\xa6g model 4675A-2. Det kan afspille alle de g\xc3\xa6ngse digitale formater s\xc3\xa5som Dolby Digital EX, DTS og Sonys SDDS. _NEWLINE_Bag l\xc3\xa6rredet i Imperial er placeret 6 h\xc3\xb8jtalerkabinetter. De er stablet to og to og indeholder 2 15" bash\xc3\xb8jtalere (model 2225H). En JBL Bi-Radial constant coverage horn (model 2360A) st\xc3\xa5r for mellemtone og diskant. Der er tale om et s\xc3\xa5kaldt basreflekssystem, og det kr\xc3\xa6ver fem JBL forst\xc3\xa6rkere (model 6260) at drive de tre fronth\xc3\xb8jtalere._NEWLINE_Man har ogs\xc3\xa5 placeret to 120 kilo tunge JBL subwoofere (model 4788), dvs. h\xc3\xb8jttalere der tager sig af de dybe frekvenser, bag l\xc3\xa6rredet. De bliver drevet af to JBL 6290 forst\xc3\xa6rkere. Hver subwoofer har 2 18" JBL K151 bash\xc3\xb8jttalere. Et THX delefilter st\xc3\xa5r for opdelingen af lyden i henhold til THX-specifikationerne._NEWLINE_Rundt omkring i salen er der placeret 18 stk. JBL 8333 surround-h\xc3\xb8jttalere, og under operat\xc3\xb8rrummet er der 6 JBL pro 3-h\xc3\xb8jttalere._NEWLINE_P\xc3\xa5 grund af salens s\xc3\xa6rlige vifteform har Imperial problemer med surroundh\xc3\xb8jtalerne, da de akustiske forhold g\xc3\xb8r, at det lyder, som om lyden kommer fra hj\xc3\xb8rnerne og ikke fra sidev\xc3\xa6ggene, som den burde g\xc3\xb8re._NEWLINE_September 2013 blev biografen renoveret og fik installeret et st\xc3\xb8rre l\xc3\xa6rred, nye stole og et nyt lydsystem. Lydsystemet er nu "Dolby Atmos", et system med 64 lydkanaler. Imperial er nu verdens st\xc3\xb8rste biograf med Dolby Atmos.'